Et ultraliberalt parti med luftige økonomiske planer, der vil øge uligheden og skære dybt i velfærden.

Det billede har forfulgt Liberal Alliance siden begyndelsen i 2008, hvor det gamle partinavn "Ny Alliance" blev ændret til "Liberal Alliance", og partiprogrammet fik en markant mere liberal profil.

Nu er kampen mod fordommene dog ved at være vundet, mener partileder Anders Samuelsen, der forud for partiets landsmøde i Aalborg lørdag kan glæde sig over markant fremgang i medlemstallet.

Læs også : Samuelsen opfordrer Løkke til at danne flertalsregering

På knapt ét år fra partiets seneste landsmøde i 2015 og til i dag er antallet af medlemmer i Liberal Alliance steget fra 5500 til i dag 6600 medlemmer. Det svarer til en stigning på 20 procent.

- Det tager jeg som udtryk for, at det er blevet mere og mere stuerent at melde sig under Liberal Alliances faner. Vi har fået taget nogle opgør omkring nogle fordomme, som har været omkring partiet. Det synes jeg, er rigtig godt, siger Samuelsen.

Flere melder sig også ind i partiets ungdomsafdeling, og antallet af byrådsmedlemmer er siden kommunalvalget steget fra 33 til 38 på grund af afhoppere fra andre partier.

Midt i fremgangen er der dog også kritiske røster, som efterlyser, at partiet søger tilbage til de liberalistiske rødder.

/ritzau/